Bushaltes loop deur onder vandalisme | George Herald
Bushaltes loop deur onder vandalisme
Thursday, 18 May 2017, 10:02
Die glas by meeste van die skuilings is gebreek. Dit lyk asof daar met 'n harde voorwerp teen die glas geslaan of iets daarteen gegooi is.
GEORGE NUUS - Skuilings by bushaltes wat nog nie onder vandale deurgeloop het nie, is so skaars soos hoendertande.
Minstens 20 van die 32 skuilings by die GO GEORGE-bushaltes wat tydens die eerste fase opgerig is, se glas is reeds gebreek en sowat 14 is met graffiti ontsier.
Meeste van die vandalisme kom voor in Pacaltsdorp en Rosemoor, met enkele voorvalle in Blanco.
'n Inwoner van Pacaltsdorp het sy ongelukkigheid in sy sterk bewoorde brief aan die George Herald neergepen.
"Daar heers 'n afbreek-mentaliteit onder veral ons kinders en jong mense - die goeies uitgesluit. Hulle breek alles wat mooi en ordentlik is, voor die voet af. Die bome wat geplant is om die woonbuurt te verfraai, die speelgoed in 'n parkie en nou die arme skuilings, niks word gespaar nie. Dis 'n skande!" skryf die inwoner.
Chantel Edwards-Klose sê herstelwerk aan die beskadigde skuilings is nog nie afgehandel nie aangesien alternatiewe komponente en materiaal wat toekomstige vandalisme kan bekamp, nog ondersoek en getoets word.
"Geperforeerde metaalplate, met gaatjies in, word oorweeg in die plek van glas, sodat sigbaarheid nie heeltemal belemmer word nie. Die George-munisipaliteit is aanhoudend besig met die verwydering van stukkende Perspex," sê Edwards-Klose.
Die koste van een busskuiling beloop R52 000. Dit sluit nie die voorbereiding van die terrein en oprigting in nie. Edwards-Klose voeg by dat die skuilings so ontwerp is dat beskadigde dele vervang kan word, en die vervanging van die hele struktuur nie nodig is nie.
"Ondersoek, kwotasies en herstelwerk is egter tydrowend en totdat dit alles afgehandel is, is passasiers die slagoffers wat verontrief word."
Op 'n vraag oor of hulle in die lig van die talle gevalle, baie klagtes oor vandalisme ontvang, sê Edwards-Klose dat hulle nie amptelike klagtes ontvang nie.
"Ons kry nie amptelike klagtes of rapportering deur die publiek nie, maar mense maak wel opmerkings oor die beskadigde bushaltes op GO GEORGE se Facebook-blad en is deurgaans ontsteld oor die afbrekende praktyk. Daar was nog geen vervolgings nie. GO GEORGE en die George-munisipaliteit doen juis daarom 'n dringende beroep op die publiek om inligting wat kan lei tot vervolging van vandale deur te gee."